K o m u n i k é

	
Vláda Slovenskej republiky na svojom zasadnutí dňa   …………….. 2001 prerokovala návrh zákona poslanca Národnej rady Slovenskej republiky Milana Benkovského, ktorým sa mení a dopĺňa zákon Národnej rady Slovenskej republiky č. 39/1993 Z.z. o Najvyššom kontrolnom úrade Slovenskej republiky v znení zákona č. 458/2000 Z. z. a zákon Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov.

Účelom predkladanej novely zákona je vytvoriť potrebný priestor pre činnosť nezávislej kontrolnej inštitúcie a zabezpečiť tak čo najkomplexnejšiu kontrolu verejných financií. Navrhované rozšírenie kompetencií Najvyššieho kontrolného úradu Slovenskej republiky prispeje k zvýšeniu efektívnosti kontroly verejných financií vo všetkých oblastiach života spoločnosti.

Navrhované zmeny a doplnenia zákona vychádzajú najmä z novelizovaných ustanovení príslušných článkov Ústavy Slovenskej republiky, ktoré reagujú na zmenené spoločenské potreby vyvolané najmä transformáciou ekonomiky, sociálnej sféry a ďalších oblastí spoločenského života, v období od vzniku štátu. Potreba novelizácie zákona vychádza tiež z našich integračných snáh o vstup do Európskej únie.
	
Vláda Slovenskej republiky prerokovala návrh novelizácie zákona Národnej rady Slovenskej republiky č. 39/1993 Z.z. o Najvyššom kontrolnom úrade Slovenskej republiky v znení zákona č. 458/2000 Z. z. a zákon Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov a s predloženým návrhom súhlasí.